L-Ewwel Pitazz – Paragrafi 371-380 Ġ. M. Ġ Vilnius, 4 ta' Frar 1935. Irtir ta' Tmint Ijiem Ġesu', Sultan tal-Ħniena, reġa' wasal iż-żmien meta jiena nkun waħdi Miegħek. Għalhekk qiegħda nitolbok, permezz tal-imħabba kollha li biha Qalbek taqbad, li Inti teqred għal kollox minn ġewwa fija l-imħabba tiegħi għalija nnifsi, u mill-banda l-oħra, li Inti tqabbad ġewwa qalbi n-nar tal-imħabba l-iżjed safja Tiegħek. Filgħaxija, wara l-konferenza, smajt dan il-kliem: Jiena qiegħed miegħek. Matul dan l-irtir, Jiena ser insaħħek fil-paċi u fil-kuraġġ sabiex saħħtek tibqa' soda biex inti tattwa il-pjanijiet Tiegħi. Għalhekk int ser ixxejjen r-rieda tiegħek għal kollox waqt dan l-irtir u, minflokha, ir-rieda sħiħa Tiegħi titwettaq fik. Kun af li dan ser jiswielek ħafna, mela ikteb dan il-kliem fuq karta ġdida; "Mil-lum 'il quddiem, ir-rieda tiegħi ma teżistix," u mbagħad agħmel salib kbir fuq din il-paġina. U fuq in-naħa l-oħra ikteb dan il-kliem: "Mil-lum 'il quddiem, jiena nagħmel ir-rieda ta' Alla kullimkien, dejjem u f'kollox." Tibża' minn xejn; l-imħabba tagħtik is-saħħa u tagħmilhielek ħaġa faċli li int tagħmel dan. Fil-meditazzjoni fundamentali fuq il-għan; jiġifieri, li tagħżel l-imħabba: ir-ruħ trid tħobb; għandha bżonn li tħobb. Ir-ruħ trid iddawwar ix-xmara ta' mħabbitha, mhux fit-tajn jew fil-baħħ, imma f'Alla. Kemm nifraħ meta naħseb fuq dan għax inħoss b'mod ċar li Hu stess jinsab ġewwa qalbi. Ġesu' biss! Inħobb il-ħlejjaq sakemm jgħinuni ningħaqad ma' Alla. Inħobb il-bnedmin kollha għax fihom jien nara x-xbieha ta' Alla. Ġ.M.Ġ Vilnius, 4 ta' Frar 1935 X Mil-lum ' il quddiem, ir-rieda tiegħi m' għadhiex teżisti. X F'dak il-waqt li jiena nżilt għarkobbtejja biex inxejjen ir-rieda tiegħi, bħalma kien qalli nagħmel il-Mulej, smajt dan il-leħen ġewwa ruħi: Mil-lum 'il quddiem, tibżax mill-ġudizzju ta' Alla, għax inti ma tkunx iġġudikata. Ġ.M.Ġ Vilnius, 4 ta' Frar 1935 Mil-lum 'il quddiem, jiena nagħmel ir-Rieda ta' Alla kullimkien, dejjem u f'kollox. Ġ.M.Ġ Vilnius, 8 ta' Frar 1935 Prattika interna partikolari; jiġifieri, l-eżami tal-kuxjenza. Ċaħda tiegħi nnifsi, ċaħda tar-rieda tiegħi stess. Iċ-ċaħda tar-raġuni tiegħi. Nissottomettiha għar-raġuni ta' dawk li għalija jirrapreżentaw lil Alla hawn fl-art. Iċ-ċaħda tar-rieda tiegħi. Li nagħmel ir-rieda ta' Alla, li jiena nagħraf fir-rieda ta' dawk li għalija jirrapreżentaw lil Alla u li tinstab fir-regola tal-ordni tagħna. Iċ-ċaħda tal-ġudizzju tiegħi. Li naċċetta minnufih u mingħajr ma noqgħod naħseb, nanalizza u nirraġuna, l-ordnijiet mogħtijin minn dawk li għalina jirrapreżentaw lil Alla. Iċ-ċaħda ta' lsieni. Jiena ma nagħtihx lanqas l-iċken liberta'; imma f'każ wieħed biss jiena nagħtih liberta' sħiħa; jiġifieri, biex ixandar il-glorja ta' Alla. Kull meta nitqarben, nitlob lil Ġesu' isaħħaħ u jnaddafli lsieni sabiex ma nkunx nista' nweġġa' lill-proxxmu tiegħi bih. Għalhekk għandi l-ikbar rispett għar-regola li titkellem dwar is-skiet. Ġesu' tiegħi, għandi fiduċja li l-grazzja Tiegħek ser tgħinni nwettaq dawn ir-riżoluzzjonijiet. Għalkemm il-punti msemmijin hawn fuq jinsabu kollha miġburin fil-vot tal-ubbidjenza, jiena rrid nipprattika dawn l-affarijiet b'mod speċjali, għax din hi l-essenza tal-ħajja reliġjuża. Ġesu' Ħanin, jiena qiegħda nitolbok bil-ħerqa biex Inti ddawwalli moħħi sabiex inkun nista' nsir nafek aħjar, Inti li Inti l-Esseri Infinit, u sabiex jiena nsir naf lili nnifsi aħjar, jiena li jiena l-istess xejn. Dwar il-Qrar. Suppost niksbu żewġ affarijiet mill-Qrar: Immorru nqerru sabiex infiequ. Immorru nqerru sabiex nirċievu l-edukazzjoni – bħal tifel żgħir, ir-ruħ tagħna għandha bżonn ta' edukazzjoni l-ħin kollu. Ġesu' tiegħi, jiena nifhem dan il-kliem sal-qiegħ nett, u jiena naf mill-esperjenza tiegħi stess li, waħedha, ir-ruħ ma tistax tagħmel wisq; tipprova tagħmel sforzi kbar u ma' tagħmel xejn għall-glorja ta' Alla; il-ħin kollu tagħmel l-iżbalji, għax moħħna mdallam u ma jafx jagħraf l-affarijiet: l-ewwelnett, ser nagħżel, meta nqerr, dak li l-iktar jumiljani, wkoll jekk tkun ħaġa żgħira, imma tkun xi ħaġa li tiswieli ħafna, u jien ngħidha għax tiswieli ħafna; it-tieni, nipprattika l-indiema, mhux biss waqt il-qrar, imma waqt kull eżami tiegħi nnifsi, u nqajjem ġewwa fija att ta' ndiema perfetta, l-aktar meta nkun sejra norqod. Kelma waħda oħra: ruħ li sinċerament trid timxi 'l quddiem fil-perfezzjoni trid tosserva strettament il-parir mogħti mid-direttur spirtwali. Hemm qdusija daqskemm hemm dipendenza. Darba filwaqt li kont qiegħda nitkellem mad-direttur spiritwali tiegħi, kelli dehra interna – b'iktar ħeffa mill-beraq – ta' ruħi fi tbatija kbira, b'agunija hekk kbira li Alla jmiss biha lil ftit erwieħ b'nar bħal dan. It-tbatija tiġi minn dan ix-xogħol. Għad jiġi żmien meta dan ix-xogħol, li Alla jridu ħafna, għad ikun bħallikieku spiċċa għal kollox. U mbagħad Alla jaħdem b'qawwa hekk li din tagħti prova tal-awtentiċita' tagħha. Għad ikun glorja ġdida għall-Knisja, għalkemm din tkun ilha rieqda ġewwa fiha għal ħafna żmien. Li Alla hu ħanin bla qies ħadd ma jista' jiċħdu. Jixtieq li kulħadd ikun jaf dan qabel ma jerġa' jiġi bħala Mħallef. Huwa jrid li l-erwieħ isiru jafuh l-ewwel bħala Sultan tal-Ħniena. Meta jseħħ dan it-trijonf, aħna nkunu diġa' dħalna fil-ħajja ġdida fejn m'hemm l-ebda tbatija. Imma qabel iseħħ dan, ruħek (tad-direttur spiritwali) timtela bl-imrar meta tara l-qerda tal-isforzi tiegħek. Imma dan ikun hekk biss fid-deher, għax, la darba Alla jkun iddeċieda fuq xi ħaġa, ma jbiddilhiex. Imma għalkemm din l-qerda tkun biss fl-apparenza, it-tbatija tkun vera. Meta ser jiġri dan? Ma nafx. Kemm idum? Ma nafx . Imma Alla wiegħed grazzja kbira l-aktar lilek u lil dawk kollha... li jxandru l-ħniena kbira Tiegħi. Jiena stess inħarishom fis-siegħa tal-mewt, bħallikieku l-glorja Tiegħi stess. U wkoll jekk id-dnubiet tal-erwieħ ikunu mudlama bħallejl, meta l-midneb idur lejn il-ħniena Tiegħi, huwa jagħtini l-ikbar tifħir u jkun il-glorja tal-Passjoni Tiegħi. Meta ruħ tfaħħar it-tjubija Tiegħi, Satana jirtogħod quddiemha u jaħrab sa qiegħ l-infern. Waqt waħda mill-adorazzjonijiet, Ġesu' wegħedni li: Ma' dawk l-erwieħ li jirrikorru lejn il-ħniena Tiegħi u ma' dawk li jigglorifkaw u jxandru l-ħniena kbira Tiegħi lill-oħrajn, Jiena nimxi magħhom skont il-ħniena bla qies Tiegħi fis-siegħa tal-mewt tagħhom. Għandi Qalbi sewda, Ġesu' qalli, għax saħansitra l-erwieħ magħżulin ma jifhmux il-kobor tal-ħniena Tiegħi. Ir-relazzjoni tagħhom (Miegħi) hija, f'ċerti modi, mimlija bin-nuqqas ta' fiduċja. O kemm tferili Qalbi din il-ħaġa! Ftakar fil-Passjoni Tiegħi, u jekk inti ma temminx kliemi għallinqas emmen fil-pjagi Tiegħi. Ma nagħmel l-ebda moviment, l-ebda ġest skont ma jogħġob lili, għaliex jiena marbuta bil-grazzja; jiena dejjem inqis x'jogħġob l-aktar lil Ġesu'.
Djarju ta' Swor Fawstina – L-1 Pitazz (par.371-380)